Ти попита Whilli как се налагат наказания по ЗДвП (Закон за движение по пътищата).
За нарушения на ЗДвП се съставят фишове и електронни фишове, а за установените с АУАН (акт за установяване на административно нарушение) нарушения се издават наказателни постановления, с които се налагат предвидените в закона наказания в месечен срок (чл. 52, ал. 1 от ЗАНН), разясниха от Пътна полиция.
Фишовете се съставят по реда на чл. 186 от ЗДвП, във връзка с чл. 39, ал. 2 и ал. 3 от ЗАНН (Закон за административните нарушения и наказания).
Електронен фиш се издава по реда на чл. 189, ал. 4 от ЗДвП, във връзка с чл. 39, ал. 4 от ЗАНН.
Наказателно постановление се издава по реда на чл. 53, ал. 1 от ЗАНН. Съгласно чл. 189, ал. 12 от ЗДвП наказателните постановления се издават от министъра на вътрешните работи, от министъра на отбраната, от министъра на транспорта, информационните технологии и съобщенията и от кметовете на общините или от определени от тях длъжностни лица, съобразно тяхната компетентност.
В допълнение, в чл. 189, ал. 14 от ЗДвП е регламентирано, че за неуредените в този закон случаи по съставянето на актовете, издаването и обжалването на наказателните постановления и фишове и по изпълнението на наложените наказания се прилагат разпоредбите на ЗАНН.